정조 4년
庚子七月二十六日卯時。上御宣政殿。晝講次對同爲入侍時。特進官李衍祥。同知事徐有寧。參贊官李鎭恒。侍讀官權以綱。檢討官尹尙東。宗臣安春君烿。武臣金樂豊。左議政徐命善。右議政李徽之。兼戶曹判書蔡濟恭。行副司直李柱國。行訓鍊都正李敬懋。行副司直鄭一祥。同副承旨鄭志儉。假注書李敬行。事變假注書沈達漢。記事官文采五鄭東浚。慶尙道按覈御史林濟遠。以次進伏訖。上讀前受音訖。以綱。進讀孟子。自孟子見梁惠王。止何必曰利。上讀新受音訖。上命陳文義。以綱曰。孟子答惠王之問。豈無嘉言嘉謨之可以明言者。而只拈出仁義二字言之者。誠以當時王道不明。人心陷溺。專尙富國强兵之術。故苟不言仁而以導其德。說義而以制其心。則無以遏人欲而存天理。發本塞源之聖意。蓋可知矣。大學末章曰。不以利爲利。以義爲利。今講此章。仁義之說。其旨意。便是一串貫來。殿下於講讀之時。參互領會焉。此章上下大文。竝說仁義。而獨於苟爲先利而後義一句語。只說一義字者。其旨深且切矣。大抵義字。有截斷禁止之意。不如是。無以遏其尙利之心故也。聖人告君之辭。雖一字之間。未嘗泛然說去。此等處。最要留念矣。尙東曰。孟子全篇大旨。卽遏人欲存天理。而仁義是天理。利則人欲也。七篇之內。何莫非仁義之說。而獨於此。分析利與仁義而言之。所以爲首篇而猶大學之有綱領也。大抵仁義二字。分而言之。則各有體用。而合而言之。則仁爲體而義爲用矣。苟於事爲之間。專言義而不言仁。則不能無有用無體之歎。故孟子於此。合仁義而言之者。恐以是也。大學曰。君子不以利爲利。以義爲利。仁義亦何嘗無利哉。但仁義之利。與利之利有異。躬行仁義。而民皆愛戴。則其利至於治平之域矣。以利爲利。而不奪不饜。則其害至於弒奪之境矣。可不懼哉。蓋梁惠王。卽一僭稱王也。孟子初豈必往見。而孔子亦欲居九夷。苟可因此而行道。則天下猶可王矣。一梁國名分之正。顧何難哉。所可惜者。苟使惠王。聽用孟子。而行仁義之政。先可以去其僭稱之號。而乃心王室。夾輔天子。安知其不與畢召竝美。而顧乃惑信功利之說。只以富國强兵爲利。故竟不用孟子。而梁之爲國。止於雜覇。可勝歎哉。若乃漢之高皇。則豈不誠千古英傑之主。而不得遇亞聖如孟子。則其所見聞。不過陸賈詩書。叔孫禮樂矣。先儒以眞主之不逢眞儒。至有大風歌。不爲三代王之歎。則文景之際。雖曰極治。而不過黃老之學而止耳。雖享四百年之久。而功烈如彼其卑。則實爲有漢之羞恥矣。若今則去孟子之時。又雖遠。孟子之言。備在此書。讀此書行此道。則雖堯舜三代之治。誠非高遠難行之事。不敢謂一朝一夕之能躋於至治。而上行下效。積久浸漬。一國化行。四方風動。則豈敢曰後世不復見唐虞三代之治也歟。伏願殿下。反復循省。加意體驗焉。上曰。好矣。經筵亦陳文義。有寧曰。文義則儒臣已盡之矣。梁王卑禮厚幣。以招賢者。而孟子至矣。若使信用孟子仁義之說。則大國五年。小國七年之治。似不難矣。而梁王不能用其言。使仁義之治。不行於當時。可勝歎哉。孟子大旨。專在於遏人欲存天理。其功專在於闢異端斥邪說。所謂功不在禹下者。只在於此也。伏願殿下體念焉。上曰。特進官亦陳文義。衍祥曰。孟子此章。爲一書之首。孟子專言仁義。而仁爲體義爲用。義字上加仁字。有包括之義矣。此章註曰。循天理則不求利而自無不利。循人欲則求利未得。害已隨之。以義爲利之利。與利慾之利。雖同是一利字。而煞有不同。此等處當分開體驗矣。上曰。參贊官亦陳文義。鎭恒曰。儒臣詳備仰達。臣別無所陳者矣。上曰。特進官所陳兩利字不同之說好矣。而循與不求上。當更着眼。循人欲之循字。固病也。而求字亦病也。必也。不求而後。方爲仁義之利矣。遏人欲存天理。則自能有利不求而利自在矣。孟子雙擧仁義者。是論語所無。論語專言仁字。孟子七篇。竝稱仁義。不特言仁義。而竝及禮智。又及四端發處。孔子之所不言。而孟子言之。是何義也。以綱曰。孟子之時。人皆捨仁義而趨利。孟子欲其遏人欲之流。而以義制之。故與仁字竝說矣。上曰。以論語一篇見之。則孔子隨人病處。而因其勢利導之。孟子不以仁義之利。利欲之利。分析開導。直欲去箇利字。而所語者。只是高遠之仁義。則梁王之不悟。未必不由於此也。仁義豈是高遠底物。而以當時牿喪於功利者聽之。豈不看作高遠乎。孟子之所以如此者。何也。以綱曰。當時人心陷溺。只知有箇利。不知有箇仁。若不知以義制欲。則竝與這箇仁字而不知矣。此其所以義與仁。竝稱於告梁王之際者也。上曰。特進官之所見。何如。衍祥曰。臨問猝創。極爲惶悚。而孔子之時。以學者工夫言之。孟子多就事功上論。故義字於事功上。尤爲親切矣。梁王。若與論難。則豈無開發之效。而其奈聽之藐藐。則其所不能開發。無足怪矣。上命大臣承史進前。命善進曰。離次後聖體。若何。上曰。一樣矣。王大妃殿體候。若何。上曰。一樣矣。惠慶宮氣候。若何。上曰。一樣矣。上曰。昨日右相箚。予所歎賞。而至於兩司長官之相繼進箚。不亦過乎。箚異於疏。自非大事。則寧有兩司長官迭箚之擧乎。命善曰。誠如聖敎。昨日諫長推考傳敎。果至當矣。徽之曰。姜忱。以其祖世龜疏中一句語。爲建天地不悖之義理。極爲駭妄。而又反詈言者。驅之於罔測之科者。此習不可長。故臣有所進箚矣。命善曰。臣未見姜忱之疏。而聞傳聞之句語。則誠極駭妄矣。上曰。右相之箚。出於正風習勵廉恥之意。隨事如是則好矣。命善曰。然矣。徽之曰。姜忱堂錄時。以厥祖之事。頗有人言。而臣以其時文衡。得見世龜原疏。則似是老悖不省之言。而其本心則容有可恕。故臣亦圈點於忱矣。今以此句語。反爲之義理者。寧有是耶。當時如此之說出。而一轉爲保護之說。再轉而爲不利於春宮之說。欲售網打一邊之計者。皆此之爲也。上曰。使柱翼。果如姜忱之疏。則何乃不言於前。而今始言之耶。此誠如右相之箚矣。徽之曰。柱翼與啓禧。雖是一家。而不甚親切。且以渠之師門事。與啓能相絶云矣。上曰。柱翼之師誰也。徽之曰。尹鳳九也。命善曰。姜忱今而言之。人孰信之。上曰。肅廟處分。極爲嚴正。而到今柱翼。重言複言。亦太過矣。徽之曰。臣亦以爲過矣。上曰。姜忱之罪。何以處之。命善曰。用削板之典。何如。上曰。削去仕版。可也。持平姜忱。削去仕版。出榻敎上曰。姜世龜。辛巳年間。想已病退矣。濟恭曰。時年八十。退去溫陽。縣道封章矣。上曰。以姜世龜原疏。言其義理。則其時聖明在上。儲位自安。作爲此等說者。爲罪云爾。則是誠然矣。若以子母鹿三字。爲其罪案。予所未知也。此不過引古語而書者也。又況摘抉文字。本非美習者乎。濟恭曰。其時四字義理。無人不爲。右相之先臣。以玉堂有所懷。亦有此說矣。右相則以爲自中。有此議論。則固無所妨。異己者言之。則有甚麽意思云矣。徽之曰。其時處分之後。先臣。以玉堂請對。則不許入侍。下詢其請對之由。先臣書進所懷。果有保安東宮之說。而保安與保護有異。保安。卽保嗇慰安之義也。上曰。今已收殺。置之。可也。上曰。洪樂彬事。誠萬萬痛駭矣。命善曰。本事外。三件事。尤極無狀矣。昨年舊還減捧。辭敎何等懇惻。而樂彬。身爲道伯。數外加徵。圖取其耗。使惠澤不得下究。蔘則御藥所用。而如是幻弄。爲渠取利之資。至於朱點私標等事。直是駔儈之所不爲矣。上曰。樂彬。與李秉鼎。貽羞朝廷。極矣。御史査啓。旣如是。則渠豈有發明之說乎。濟遠曰。換錢還穀刑杖等事。印符分明。證左昭著。渠必不敢發明。而唯貢蔘事。則無所執之文書。然其時所捧之蔘。旣有朱標。且不書邑號云矣。上曰。內局嶺南春等貢蔘中。有朱標無邑號者。詳問以入。命善曰。卽伏見慶尙道按覈御史林濟遠書啓。則以爲南倉錢事。留庫錢五千兩。以婢貢給代條。出給於松都人。又出給同庫錢四千九百兩於尙州人。而俱有踏印傳令。金興宅招。以爲居間換錢者。前後四次。合爲一萬兩。而五千一百兩。以營各庫錢及耗條作錢受出。南倉錢四千九百兩。果以婢貢上納名色。十二月受出於本倉。三月。備還于前監司所親京中富人李顯基處云。尹彦鐸招。以爲婢貢上納馱價。當爲五百九十四兩零。故營門之推移換錢。一則爲馱價除用之計。一則爲賈人料販之地云。贖錢事。三朔之內。刑配者合爲一百五十六人。而一例許贖。計其贖錢。則合爲四千三百八十一兩。其中已捧二千一百二十四兩六錢。納于工房庫。竝與前道臣秋等條一百七兩。同歸私用。未捧二千二百五十六兩四錢。或以遞等帖。下于下吏。或稱公用。劃給于各邑。兩件事外。戊戌舊還停退時。自備局分排當捧數。爲十一萬一千九百五十五石。而加數分排于各邑。畢竟所捧。爲十三萬七千五百十八石。各衙門穀。則以四分一磨勘。其餘皆以營穀。加捧耗條。二千二百七十三石。自歸於營用。戶房裨將元啓葳。實主其事。到任日。取見刑具。以其體輕。嚴飭改造。訊杖則不得容於徑穴。棍杖則比典。則廣加六分。厚加一分。以此行用。春等人蔘封進時。元啓葳。密言於審藥韓聖輔曰。營門切客金宗孝。非久當持人蔘而來。必以此蔘封進云矣。果於正月封進前數日。宗孝。持十五兩蔘。來接於營下。蘆頭。皆以朱紅點暗標。熊川等二十邑封進蔘十五兩。果爲點退。以宗孝紅標蔘充納後。二十邑蔘價六千十二兩。宗孝換錢出給。今番査事之出。元啓葳。生自懼之心。專人馳書于各色吏輩。托以善辭彌縫。又以贖錢事。減其元數。皆以公用樣。一依樂彬之供。假作文書。送于刑吏。使之現納私書五度及假作文書。一竝現捉於行査之際爲辭。而有稟處之命矣。時囚罪人洪樂彬。不念地處之自別。不念國恩之罔極。其貪饕蔑法之狀。若是狼藉。揆以邦憲。合施當律。而旣有嚴問口招之命。姑不敢稟處。而至於元啓葳金宗孝李顯基諸人。以樂彬之私人。或爲褊裨。或爲蔘商。或爲錢主。其慫慂作奸。承望助虐之罪。不可不査問嚴繩。令該府爲先嚴囚。捧供檢律。卞光珪之低昂律文。審藥韓聖輔之幻弄貢蔘。厥罪不輕。大關後弊。竝令本道道臣。刑推遠配事。分付。何如。上曰。依爲之。出擧條嶺營査事應問人李顯基元啓葳金宗孝。令該府爲先嚴囚後。捧供以聞事。榻前定奪命判義禁蔡濟恭。同義禁鄭一祥。先退開坐。亦命濟遠先退。刑曹判書李性源。牌招事。出榻敎上曰。登極以後。懲貪之典。雖不用。而至於今番。與前有異。以嶺營事言之。渠若有一分畏戢。豈敢如是。丙申以前。則予皆付之令前。而近來如此之人。決不可恕矣。樂彬。如有一分可生之道。則固不當必置之法。而若果如繡啓中語。則斷無饒貸之意矣。非但外方。內營亦然。京中軍門。俱是殘局。而初無大將所用之財。皆以別下用之。立制固未盡善。而用其不當之財。畢竟如有營儲。稱以別備者。誠爲可笑。予非疑於今日將臣。是故摘奸。亦不爲之。而若或有犯法之事。則營門與他自別。當以軍法論矣。下敎如是之後。能胥懷畏戢之心乎。命善曰。上敎若是嚴截。孰不惕念乎。徽之曰。聖敎如是。而若不奉承。則殆無人理。寧有是乎。上曰。有則改之。無則加勉。可也。命善曰。卽伏見慶尙道按覈御史林濟遠別單。則㓒谷府大中小棍杖。上面不爲刻誌。論以格式。殊欠審察。前府使趙慶進。不可以已遞而不論。陰竹縣。小棍。腹背平正。殊無厚薄之別。名雖小棍。無異大棍。該縣監李采。不能檢飭之失。在所難免爲辭。而有覆奏之命矣。前以棍制之有違典則。特敎申飭。不啻嚴截。則兩邑之終始不遵。有此現發之事。今番若不重勘。何以懲後而勵他。㓒谷前府使趙慶進。陰竹縣監李采。竝拿問定罪。何如。上曰。依爲之。疲如㓒谷。殘如陰竹。不有朝禁。恣意犯法。則外此各邑。大且腴處。果皆一一遵守金石。無或違越乎。況兩守令。一則已遞。一則無勢。繡衣之獨執此二邑。得無愧於不撓不屈之義乎。然未知何邑之漏網。則亦不可臆斷徑勘之故。御史守令。姑不論罪。而惟此典則之書。刊布未幾。監司犯法。守令又犯法。今日紀綱。可謂末如之何。又況不當用棍之邑。有此現發。雖諉之使客所用。而大中小棍。竝皆造置。尤是法外之事。以此以彼。監司兵使。若能時時摘奸。隨現懲治。豈有是弊。第令本司更加嚴飭。可也。出擧條命善曰。此平安監司鄭尙淳狀啓也。以爲今月初五日之雨。民家漂失。義州爲二十戶。龍川爲十三戶。楚山爲二戶。家舍漂失民。當年所受還上停捧。自有前例。請令廟堂稟旨分付矣。漂失民戶之當年停糴。旣有已例。依狀請施行。何如。上曰。依爲之。出擧條命善曰。此江原監司金尙集狀啓也。以爲道內三鎭合操。依定式設行。校生考講。秋巡時兼行事。請令廟堂稟旨分付。勸別武都試。依例設行爲辭矣。各道昨年行操處。旣有停操之命。昨秋關東。亦已行操。今番則依頃日下敎。姑爲停操。校生考講。勸別武都試。則依例設行事。分付。何如。上曰。依爲之。出擧條命善曰。此守禦使金鍾秀狀啓也。以爲今秋合操。旣已停止。巡點。何以爲之事。令廟堂稟旨分付矣。停操旣軫民弊。巡點不必設行。一體停止事。分付。何如。上曰。依爲之。出擧條命善曰。黃海兵使趙圭鎭狀聞中。節該事。乃是八路之所未有。誠極怪駭。旣有査問之命。姑不敢請罪。而洪忠兵使申大謙之狀啓。雖與趙圭鎭有異。備局關辭之截去首尾。不成體段。其在同文之義。宜有釐正之道。洪忠兵使申大謙。從重推考。自備局。行會申飭。何如。上曰。依爲之。出擧條命善曰。此北兵使具明謙狀啓也。以爲本營屬軍兵合操。及富寧以南各衛防營。獨守軍兵。今秋巡操。依定式擧行事。請令廟堂稟旨分付。親騎衛都試。依例設行爲辭。此慶尙左兵使李文德狀啓也。今秋習操及營將巡點。依例擧行事。請令廟堂稟旨分付。此慶尙右兵使洪和輔狀啓也。今秋習操及營將節制使巡點擧行一款。請令廟堂稟旨分付矣。詰戎之政。曠廢多年。今秋穡事。庶有登稔之望。竝令依狀請擧行。而營將節制使巡點。則停止事。分付。何如。上曰。依爲之。北關習操停廢。已至八年之久。今年則不可不行。而向聞北關農形。不若南關云云。然則此時擾民。得不重難乎。更令道臣參以民情及其間農形。從所見卽速據實狀聞後。稟處。可也。出擧條命善曰。金吾方有擧行之事。而知義禁徐有慶。聞有情勢云。今姑許遞。其代令該曹口傳備擬。待下批牌招察任。何如。上曰。依爲之。出擧條知義禁徐有慶許遞。口傳差出。待下批牌招事。榻前定奪徽之曰。實錄校正堂上金鍾秀。病不仕進。校正之役。一日爲急。堂上蔡濟恭方帶經筵之任。當此開講之日。似有相妨之時。蔡濟恭兼帶經筵。許遞。何如。命善曰。內局提調洪樂性所帶經筵。或値監煎時。亦有相妨之慮。一體許遞。何如。上曰。依爲之。出擧條實錄廳堂上蔡濟恭。內局提調洪樂性。兼帶經筵許遞事。榻前定奪衍祥曰。阿耳鎭僉使擇差事。議于大臣矣。何以爲之乎。上曰。大臣之意。何如。命善曰。擇人之道。不在履歷之高下。勿論邊地之已行未行。只觀其爲人之可合。而另加擇差。則好矣。然今伏奉聖敎。誠至當矣。若以邊將仍置。則初頭雖或擇人。稍久則漸弛幾何。而又不如今日乎。旣已劃給八洞。自此庶可以稍成貌樣。仍爲陞府。重其名號。則壯關防之義。擇官長之政。似或兩得其宜。而此不可遙度而遽決。分付道臣。使之審量便否。出意見狀聞。何如。徽之曰。臣意亦與左相同。更無所達矣。上曰。將臣之意。何如。柱國曰。阿耳鎭之陞府事雖好矣。邑府有民社之責。若殘薄不成樣。則反不如仍置之爲愈矣。敬懋曰。如欲變鎭而置邑。則當分楚山土地。幾許面。然則將有彼此不實之慮。而今此阿耳鎭劃給。該一面八洞。則事力比前。不啻懸勝。人皆樂赴。似無日後厭避苟充之弊矣。上曰。待道臣論報後。更爲稟處。可也。出擧條上曰。聞訓將有病云。明日武藝別監。秋等試才時。禁御兩將。入來。可也。柱國曰。鄕軍遞放事急。而賞試才於明日設行矣。上曰。鄕軍遞放。在於那日乎。柱國曰。初一日矣。命善曰。御將於試才時。入來之命。有若稱頉者矣。仍啓曰。御營大將李柱國。奏語不審。宜示警飭。推考。何如。上曰。依爲之。出擧條衍祥曰。頃者洪忠水使任嵂下去時。有弓矢筒箇。以外武庫所儲賜給之命矣。軍器寺。元無筒箇。而有別儲錢四百兩。以此新造。以爲日後賜給之地。何如。上曰。以相當物賜給。新造則姑置。可也。衍祥曰。臣於閤外。見藥房提調。則以爲崇範門門鑰。使藥房掌務官掌之事。有命而掌務官之掌鑰。事面。如何。武兼廳。與門相近。使武兼掌之。似好云矣。臣旣聞其言。故敢此仰達矣。上曰。此與守門將之掌鑰有異。而渠輩厭苦欲免。掌務官汰去。仍使渠輩。次知。可也。志儉曰。兵判俄奏內局掌務官事。受人之言。不當奏而奏。推考。何如。上曰。前所與聞之事。故言之。置之。可也。命退。諸臣以次退出。